35. schôdza NR SR - 6.deň - B. popoludní
Dátum: 2025-06-04
Poslanec: Hanuliaková, Jana (PS)
Druh vystúpenia: Vystúpenie v rozprave

Vážený pán predsedajúci, kolegyne a kolegovia, na poslednej schôdzi sme spoločne s Marekom Lackovičom a Darinou Luščíkovou teda predložili návrh na prijatie uznesenia, aby Najvyšší kontrolný úrad vykonal kontrolu poskytnutých regionálnych príspevkov cez zákon o najmenej rozvinutých okresoch. Tento zákon je v platnosti už 10 rokov a treba vyhodnotiť, aké benefity nám v daných okresoch priniesol, aké projekty boli podporené a koľko pracovných miest sa aj podarilo v dotknutých okresoch udržať. Práve takáto kontrola by mohla aj tento zákon vylepšiť a povedať nám, čo treba zmeniť. Budúci týždeň nás čaká práve druhé čítanie k tomuto zákonu, kde sú pripravené zmeny. Zatiaľ to však ale vyzerá, že nič zásadné sa na ňom meniť nebude. Akurát uvidíte okrem viac okresov sa bude deliť o menej peňazí. My sme aj avizovali ministrovi, aby tento zákon stiahol a zákon dal ešte raz prepracovať. Dnes by som sa rada v tejto diskusii, teda by som poukázala na jednu zo zásadných tém, týkajúcich sa efektívnosti a transparentnosti využívania verejných financií v oblasti regionálneho rozvoja. Ide teda o finančné zdroje, ktoré sú určené na podporu tých oblastí Slovenska, ktoré čelia najväčším ekonomickým a sociálnym výzvam. Tieto príspevky by mali mať význam pre zlepšenie životnej úrovne obyvateľov, vytváranie pracovných miest, rozvoj infraštruktúry a posilňovanie lokálnej ekonomiky. Sú to peniaze, ktoré majú priniesť konkrétne výsledky a zmeniť tam, kde je ich naozaj najviac potrebné, preto je absolútne nevyhnutné, aby sme mali istotu, že tieto finančné prostriedky sú využívané efektívne, transparentne a v súlade so zákonom. Bez dôkladnej kontroly totiž hrozí riziko plytvania, nesprávneho prideľovania alebo dokonca zneužívania týchto prostriedkov, čo by malo negatívny dopad nielen na samotné okresy, ale na celú dôveru verejnosti štát a jeho inštitúcie. Najvyšší kontrolný úrad je preto nevyhnutným garantom toho, že kontrola príspevkov podľa tohto zákona prebehne dôsledne, odborne a nezávisle. Len nezávislá inštitúcia, akou najvyšší kontrolný úrad bezpochyby je, môže objektívne preveriť, či boli prostriedky pridelené spravodlivo a či sa skutočne využívajú na zamýšľané investície a rozvojové projekty. Prečo je táto kontrola teda dôležitá? Po prvé, zabezpečenie spravodlivosti a rovnosti príležitostí. Musíme mať istotu, že príspevky nebudú koncentrované len v určitých oblastiach alebo že nedôjde k ich nespravodlivému prideľovaniu v prospech vyvolených. Transparentný proces kontrol zabezpečí rovnaký prístup pre všetky najmenej rozvinuté okresy. Po druhé, zvýšenie efektívnosti využívania verejných zdrojov. Kontrola môže odhaliť prípadné neefektívnosti, duplicity alebo neprimerané náklady a tým zabezpečí, že každé euro investované do týchto okresov bude mať čo najväčší dopad. Po tretie, posilnenie dôvery verejnosti. V čase, keď verejnosť často pochybuje o efektivite a transparentnosti verejných financií, je dôležité jasne ukázať, že štát nielen prideľuje prostriedky, ale aj dôsledne sleduje ich využitie. A posledné, podpora dlhodobej udržateľnosti rozvoja. Kontrola Najvyššieho kontrolného úradu pomôže identifikovať projekty, ktoré prinášajú trvalý prínos a zároveň upozorniť na tie, ktoré nemajú požadovaný efekt, čím sa môžeme vyvarovať opakovaniu chýb v budúcnosti. Záverom chcem zdôrazniť, že kontrola príspevkov podľa zákona o najmenej rozvinutých okresoch nie je iba byrokratickou povinnosťou. Je to základný nástroj zodpovedného riadenia verejných financií, ktorý pomáha zabezpečiť, že tieto cenné prostriedky skutočne zlepšujú život tých, ktorí to najviac potrebujú. Vyzývam preto všetkých kolegov a kolegyne, aby sme plne podporili nezávislé a dôsledné kontroly Najvyššieho kontrolného úradu v tejto oblasti. Iba tak môžeme garantovať spravodlivosť, transparentnosť a efektívnosť, ktorú si naši občania zaslúžia. Ďakujem za pozornosť.